DA-voorsitter aangekla oor ‘rassistiese uitsprake’Argieffoto: SAPD Die ANC in KwaZulu-Natal het ŉ saak van crimen injuria teen die DA se provinsiale voorsitter in Pietermaritzburg aanhangig gemaak nadat hy volgens die ANC “rassistiese uitsprake” gemaak het. Mdumiseni Ntuli, die ANC se provinsiale woordvoerder, het gesê die saak is by die Mountain Rise-polisiestasie teen Mergan Chetty aanhangig gemaak. Die ANC beweer Chetty het tydens ŉ selfoongesprek met Lungisani Sikhakhane, ŉ voormalige DA-raadslid wat na die ANC oorgeloop het, na buitelanders as “makwerekwere” verwys. Volgens mediaberigte is die gesprek glo opgeneem en het dit aan die lig gekom toe dit onlangs op sosiale media versprei is. “Die ANC verwerp die gebruik van die woord “makwerekwere” deur Chetty, veral in die lig daarvan dat hierdie provinsie ŉ paar jaar gelede xenofobiese aanvalle ervaar het. Sewe onskuldige mense is dood en ander is beseer en het gely onder moeilike omstandighede en vernedering,” het Ntuli gesê. Hy het gesê die ANC sal ook die Suid-Afrikaanse Menseregtekommissie vra om Chetty en die DA te ondersoek vir die oortreding van menseregte.